Diari Oficial de la Generalitat Valenciana


Sumari del DOGV 9547, del 06-03-2023 (2023/2346)

RESOLUCIÓ de 2 de març de 2023, de la presidenta del Consell d'Administració de l'Autoritat de Transport Metropolità de València, per la qual s'aproven les normes d'obtenció i utilització dels títols propietat de l'Autoritat de Transport Metropolità de València.
----------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9547

Data del DOGV
:   06-03-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/2346


Data del document
:   02-03-2023

Organisme emissor
:   Conselleria de Política Territorial, Obres Públiques i Mobilitat

Tipus de document
:   Resolució

Anàlisi jurídica

 Descriptors 

:   * Conselleria de Política Territorial, Obres Públiques i Mobilitat
    * tarifa de transport
    * fixació de preus

RESOLUCIÓ de 2 de març de 2023, de la presidenta del Consell d'Administració de l'Autoritat de Transport Metropolità de València, per la qual s'aproven les normes d'obtenció i utilització dels títols propietat de l'Autoritat de Transport Metropolità de València. [2023/2346]  
Preàmbul  
  
L'Estatut d'Autonomia de la Comunitat Valenciana aprovat per la Llei orgànica 5/1982, d'1 de juliol, (modificada per la Llei orgànica 1/2006, de 10 d'abril) atribueix a la Generalitat, en el seu article 49.15, la competència exclusiva en matèria de transport terrestre dins de la Comunitat Valenciana.  
D'altra banda, la Llei 6/2011, d'1 d'abril, de la Generalitat, de mobilitat de la Comunitat Valenciana, en el seu article 39, encarrega a l'Administració la fixació de tarifes màximes aplicades als títols de transport propis dels operadors de serveis públics de la seua competència.  
Així mateix, l'article 2.e del Decret 81/2017, de 23 de juny, del Consell, pel qual s'aprova el Reglament de l'Autoritat de Transport Metropolità de València (d'ara endavant, l'ATMV), indica que una de les funcions de l'ATMV és la relativa al disseny, l'aprovació i la gestió del règim tarifari dels serveis de transport de la seua competència.  
  
Sense perjudici que per resolució del Consell de Administració de l'ATMV es regulen els títols propietat de l'ATMV, i també les seues característiques, i es fixen las tarifes aplicables, es considera necessari fixar les normes i condicions d'obtenció i utilització d'aquests.  
D'acord amb això, el capítol I d'aquest document, denominat «Aspectes generals», regula l'objecte d'aquestes normes i el seu àmbit d'aplicació.  
El capítol II recull, sota l'epígraf «Suports i títols de transport», la zonificació tarifària, els diferents suports, els títols de transport i les seues condicions d'utilització.  
Finalment, el capítol III articula els drets i deures dels clients, i també les obligacions que l'ATMV ha d'observar en relació amb aquests, amb l'objectiu d'aconseguir una millora en la qualitat del servei públic.  
En exercici de la potestat tarifària atribuïda per l'article 90.5.e de la Llei 13/2016, de 29 de desembre, i per l'article 2.e del Decret 81/2017, de 23 de juny, del Consell, previ acord del Consell d'Administració de l'ATMV en sessió de 2 de març de 2023, resolc:  
  
  
CAPÍTOL I  
Aspectes generals  
  
Article 1. Objecte  
Aquesta resolució té per objecte fixar les condicions generals d'obtenció i utilització dels títols de transport de propietat de l'ATMV. Així mateix, també té com a objectiu regular els drets i obligacions dels usuaris d'aquests títols i les obligacions de l'ATMV en relació amb l'atenció al client.  
  
Article 2. Àmbit d'aplicació  
Aquesta resolució és aplicable als títols propietat de l'ATMV.  
  
  
  
CAPÍTOL II  
Suports i títols de transport  
  
Article 3. Definicions  
1. Suport: és el medi físic que conté el títol de transport. El més habitual és la targeta Móbilis/SUMA, consistent en una targeta sense contacte (d'ara endavant, TSC), amb un xip incorporat, en la qual es carrega el títol de transport que funciona per proximitat acostant la targeta al lector. A més, existeixen altres dispositius com aplicacions mòbils, bitllets tèrmics, rellotges, etc. Poden ser emesos per l'ATMV o per altres entitats.  
2. Títol de transport propietat de l'ATMV: és un contracte de transport entre l'ATMV i el client. En virtut d'això, una persona pot viatjar en un o diversos operadors diferents.  
3. Validesa del títol: la validesa del contracte de transport està subjecta a l'obligació condicional de validació. En el cas del títol «SUMA Senzill QR» i fins que els autobusos de MetroBus no disposen de validadora apta per a llegir codis QR a bord, la validesa del títol la determinarà la persona conductora.  
4. Validació: és l'acte pel qual el client acosta la seua TSC o suport vàlid al lector de la màquina de validació i, després de la verificació de l'autenticitat del títol carregat en aquesta TSC, es produeix, en el seu cas, la formalització del contracte de transport i l'obertura del pas, si correspon. En el cas del títol «Senzill QR» i fins que els autobusos de Metrobús no disposen de validadora apta per a llegir codis QR a bord, la validació del títol se substituirà per activació del títol en l'aplicació mòbil E-Mobil-ity per part de l'usuari i en la comprovació de la validesa per part de la persona conductora.  
5. Zona: és un conjunt de parades agrupades segons un criteri geogràfic de proximitat.   
6. Línia: és un conjunt de parades agrupades correlativament segons un criteri de recorregut d'anada o tornada o circular en un servei de transport públic.  
7. Mapa de xarxa: és el plànol on es mostren totes les línies i zones en les quals està dividida la xarxa.  
8. Càrrega: és l'adquisició d'un títol de transport en un suport nou o en un suport ja utilitzat amb un títol diferent que ha caducat o esgotat el seu saldo.  
9. Recàrrega: és l'adquisició del mateix títol de transport que contenia el suport, tant si ha caducat o esgotat el seu saldo com si s'ha ampliat.  
10. Control de tarifa: és un valor que s'incrementa successivament amb cada canvi de tarifes i que s'utilitza per a gestionar els períodes de convivència i bescanvi, ja que especifica si el títol que hi ha carregat en un suport correspon al preu antic o al nou. S'aplica codificat en la memòria del suport i s'ha de definir amb les noves tarifes per a ser comunicat a xarxes de vendes i operadors de transport. Normalment cada títol disposa del seu propi control de tarifa en funció dels increments que haja experimentat en el passat. Quan el control de tarifa és 0 significa que és una tarifa que no caduca.  
11. Reactivació: és la possibilitat d'ampliar la validesa d'un suport de transport personalitzada o anònima per a continuar carregant un títol de transport bonificat o general.  
Pel que respecta al suport en targeta, la reactivació té caràcter excepcional i només es produirà quan dins del període de validesa haguera perdut vigència el títol de transport associat a la targeta i tornara a tindre vigència aquest títol, com és el cas de la renovació del carnet JOVE associat al títol de SUMA mensual per a joves. Així mateix, serà aplicable en el cas de suports anònims caducats sempre que estiguen en bon estat i la seua tecnologia siga interoperable, i en aquest cas podrà reactivar-se per una sola vegada amb el límit temporal de dos anys addicionals.  
12. Xarxa de vendes: són xarxes de comercialització dels títols emesos per l'ATMV. Actualment els usuaris de l'àrea tarifària integrada disposen de diverses xarxes de vendes, com ara la mateixa ATMV a través del seu punt de venda propi, FGV, Renfe rodalia i l'empresa adjudicatària a cada moment del contracte de xarxa de vendes externa.  
Els punts de venda que actualment actuen per a l'emissió, càrrega, recàrrega, tramitació de targetes personalitzades, venda de targetes anònimes, etc., són els prestats pels perfils de punt de venda següents:  
- Centre d'Atenció al Client de l'ATMV, situat en l'estació de metro de Colón.  
- Estacions de Metrovalencia: taquilles, màquines autoservei, equips d'inspecció i centres d'atenció al client.  
- Estacions de Renfe Rodalia: taquilles, màquines autoservei, equips d'inspecció i centres d'atenció al client.  
- Punts de venda de l'empresa adjudicatària de la xarxa de vendes externa.  
- Aplicacions per a mòbils amb recàrrega immediata via NFC (Android amb selecció automàtica de comandaments nadius Mifare Classic o ISO segons la tecnologia de la targeta) i de venda del títol «SUMA Senzill QR».  
- Plataforma web , per a sol·licitar targetes personalitzades.  
13. Operadors de transport:  
a) Ferrocarrils de la Generalitat Valenciana (FGV): FGV gestiona els serveis de transport de viatgers i les infraestructures de les línies de via estreta i de les línies tramviàries que discorren per la Comunitat Valenciana. Aquests serveis es presten a través de dues marques comercials: Metrovalencia i TRAM Metropolità d'Alacant. Metrovalencia engloba la xarxa ferroviària d'FGV a València que dona cobertura a la ciutat de València, a la seua àrea metropolitana i zones d'influència.   
b) Empresa Municipal de Transports de València (EMT): l'EMT, que pertany íntegrament a l'Ajuntament de València, és l'entitat que dona servei de transport públic de superfície mitjançant autobusos a la ciutat de València i les seues connexions amb altres municipis. Les zones on presta servei es consideren zona A.  
c) MetroBus, Autobusos Metropolitans de València: marca única el servei de la qual es presta entre València i la seua àrea metropolitana i en les línies d'interés metropolità.  
d) Renfe Rodalia: operador ferroviari dependent del Govern d'Espanya que s'incorpora als serveis coordinats en 2022.   
e) Operadors de transport urbà: els municipis que gestionen transport urbà poden incorporar-se al sistema tarifari integrat de l'ATMV i permetre la utilització dels títols propietat de l'ATMV mitjançant la signatura d'un conveni en matèria de política tarifària amb l'ATMV.   
  
  
Article 4. Mapa d'utilització de títols propietat de l'ATMV  
A l'efecte del sistema tarifari i de la utilització dels títols propietat de l'ATMV, l'àrea tarifària integrada es troba recollida en l'annex de la resolució de tarifes de l'ATMV vigent a cada moment.   
  
  
Article 5. Validesa zonal dels títols de transport  
1. El contracte de transport es formalitza quan es valida el títol de transport adquirit, la qual cosa dona dret a viatjar dins de la zona o zones habilitades en aquest. En el cas del títol «SUMA Senzill QR», el contracte de transport es formalitza quan la persona conductora comprova que el títol activat en l'aplicació mòbil E-Mobil-ity és vàlid, la qual cosa dona dret a viatjar entre l'origen i destinació seleccionats en la compra.  
2. Un títol de transport requereix que incloga totes les zones per les quals discórrega el trajecte a realitzar en la manera de transport seleccionat. En el cas del títol «SUMA Senzill QR», el trajecte a realitzar haurà d'estar inclòs entre l'origen i destinació seleccionats en el moment d'adquisició del títol.  
  
Article 6. Suports dels títols de transport  
1. Targeta sense contacte (TSC)  
La targeta SUMA i la targeta Móbilis són els suports habituals en el qual es graven els títols de transport propietat de l'ATMV, i són de plàstic (PVC) o de cartó els suports regulats en aquesta resolució.  
Està dotada d'un xip de memòria. És necessari que estiga carregada amb un títol de transport vigent, que ha de ser validat abans d'accedir al metro, tramvia, tren o autobús. En cas d'absència o avaria de les màquines validadores, pot ser validat pel personal d'FGV i Renfe Rodalia mitjançant terminals portàtils.  
1.1. Tipus de TSC. Les TSC poden ser personalitzades i no personalitzades:  
a) TSC personalitzades: són d'utilització exclusiva pel seu titular. S'emeten únicament en PVC, prèvia sol·licitud en imprés normalitzat al Centre d'Atenció al Client de l'ATMV, Centre d'Atenció al Client d'FGV, en els establiments de les xarxes de venda externes o en línia . Inclouen la fotografia i les dades personals del titular, per la qual cosa han d'exhibir-se acompanyades del DNI, NIE o passaport en vigor quan se sol·licite pel personal d'FGV, Renfe, EMT, Metrobús o l'ATMV.  
b) TSC no personalitzades: poden ser utilitzades per qualsevol client i s'emeten en PVC o en cartó. No contenen les dades del titular.  
Els suports de l'ATMV tenen un cost per al client, segons tarifa vigent aplicable.   
Sota normativa Móbilis/SUMA, Poden existir TSC emeses per altres entitats en les quals carregar títols de transport, de conformitat amb les condicions que en cada cas siguen aplicables.  
En el suport Móbilis/SUMA no podran conviure títols propietat de l'ATMV i d'altres operadors si existeix incompatibilitat en l'àmbit d'operadors.  
1.2. Característiques de les TSC. Existeix una normativa general que regeix el disseny de les targetes Móbilis/SUMA, tant en l'anvers com en el revers d'aquestes. No obstant això, podria existir alguna edició de dissenys particulars on es mantinguen els elements comuns encara que canvien d'ubicació.  
1.3. Utilització de les TSC. Tota TSC pot ser carregada amb un títol de transport i reutilitzada mitjançant la corresponent càrrega o recàrrega.  
  
Quan el títol que conté la TSC està esgotat, es podrà realitzar la recàrrega del mateix títol o la càrrega d'un títol diferent. Cada títol té les seues condicions de recàrrega màximes. En el cas dels títols multiviatge es permetran recàrregues amb un màxim de 30 viatges i en els temporals es permet el títol carregat més un en estat d'ampliació que s'activarà automàticament en la primera validació efectuada després de la caducitat del primer.  
Quan el títol que contenen no estiga esgotat, es pot recarregar el mateix títol o bé carregar un títol diferent, a través d'un bescanvi, d'acord amb les condicions fixades en l'article 8.3 d'aquesta resolució.  
  
1.4. Caducitat i garantia de la TSC. Les TSC de l'ATMV de plàstic (PVC) caduquen als cinc anys de la seua emissió (quan són carregades amb el primer títol), incloses les que ja estan en funcionament. La garantia de les TSC de PVC és d'un any i cobreix només les possibles avaries no motivades pel seu mal ús o conservació. El procediment per a la seua restauració s'indica en l'article 9.1 d'aquesta resolució.  
Les TSC de cartó caducaran als tres anys de la seua emissió.  
Complit el termini de caducitat d'una TSC de l'ATMV, no es pot carregar ni recarregar, encara que es pot utilitzar fins a esgotar el títol que tinga carregat en aqueix moment sempre que el títol continue vigent, excepte en el cas de les targetes anònimes caducades la validesa de les quals es prorrogue excepcionalment.  
1.5. Deterioració, pèrdua, robatori o furt. En cas de pèrdua, robatori o furt, es distingeix entre:  
a) TSC personalitzada: el client podrà, amb identificació prèvia, sol·licitar un duplicat en el Centre d'Atenció al Client de Colón o en els centres d'atenció al client d'FGV habilitats a aquest efecte, pagant el nou suport. Se li restituirà en el duplicat el saldo no consumit en la data de la sol·licitud. La targeta anterior es bloquejarà automàticament en emetre el duplicat.  
b) TSC no personalitzada: l'ATMV declina qualsevol responsabilitat per la seua pèrdua, robatori o furt.  
2. Altres suports  
2.1. Rellotge Móbilis. És un rellotge de polsera que inclou un xip com el que es pot trobar en les targetes Móbilis/SUMA, per la qual cosa es poden realitzar amb ells les operacions habituals de càrrega i recàrrega, validació, inspecció, etc. Compten amb dos anys de garantia i no tenen caducitat.  
Els rellotges poden adquirir-se en alguns punts de les xarxes de venda externes i determinades rellotgeries. Es carreguen en els punts que habilite la conselleria competent en matèria de transports. En Metrovalencia es poden recarregar en els espais del client.  
Aquests rellotges s'assimilen a una targeta no personalitzada de PVC, per la qual cosa s'hi podran carregar tots els títols que habitualment s'emeten en aquesta mena de targetes (SUMA 10, etc). També poden vincular-se a una TSC personalitzada de l'ATMV, i en aquest cas es poden carregar els mateixos títols que en aquesta targeta; les persones portadores d'aquest rellotge hauran de portar amb si la TSC personalitzada.  
En cas d'incidència o mal funcionament amb el rellotge, el seu posseïdor ha de dirigir-se al servei tècnic de l'empresa fabricadora.  
2.2 Aplicació mòbil E-Mobil-ity. És una aplicació mòbil disponible en la Play Store i Apple Store desenvolupada per la xarxa de vendes externa de l'ATMV que permet la compra del títol «SUMA Senzill QR». En cas d'incidència o mal funcionament amb aquesta, el seu posseïdor ha de dirigir-se al servei tècnic de l'empresa comercialitzadora de l'app PassGo, .  
  
Article 7. Títols de transport  
1. Paràmetres per a definir els títols de transport vàlids per les zones definides per l'ATMV  
Els diferents títols de transport vàlids per a viatjar per les zones definides per l'ATMV sorgeixen de la combinació dels paràmetres següents:  
a) Àmbit material: els títols poden contindre un saldo en viatges i poden ser vàlids per a viatjar una sola vegada o poden contindre un nombre superior de viatges.  
b) Àmbit personal: el títol pot anar dirigit a qualsevol persona o un col·lectiu o grup poblacional específic.  
c) Àmbit temporal: els títols poden tindre una validesa determinada des de la seua expedició o des de la primera validació.  
d) Tipus de suport: els títols de transport, depenent del seu tipus, poden carregar-se en un o diversos dels suports descrits en l'article anterior.  
e) Àmbit zonal: els títols poden servir per a viatjar en una o en diferents combinacions zonals, en funció de les seues característiques.  
f) Àmbit modal: els títols propietat de l'ATMV poden emprar-se en diferents operadors segons les característiques del títol.  
g) Altres característiques: alguns títols poden tindre condicions particulars d'ús o adquisició.  
2. Títols propietat de l'ATMV  
Els títols de propietat de l'ATMV, i també les seues característiques, estan recollides en la resolució de tarifes de l'ATMV vigent a cada moment.  
  
Article 8. Restauració, restitució, anul·lació i bescanvi de títols propietat de l'ATMV  
1. Restauració i restitució  
1.1. Restauració és la recuperació de la informació d'una targeta en el mateix suport degut a:  
a) En les targetes no personalitzades: mal funcionament o deterioració.  
b) En les targetes personalitzades: mal funcionament, deterioració, pèrdua, robatori o furt.  
Haurà d'abonar-se l'import del nou suport, llevat que la restauració es realitze per mal funcionament no imputable al client i estiga en el seu primer any de funcionament.  
1.2. Restitució és la recuperació de la informació d'una targeta en un nou suport, es pot deure a les mateixes circumstàncies i segons el mateix règim que el previst per a la restauració quan no siga possible aquesta última.  
1.3. Ambdues operacions es realitzaran en el Centre d'Atenció al Client de l'ATMV situat en l'estació de metro de Colón.  
2. Anul·lació  
És la revocació d'un títol produïda per la comissió d'errors en el moment de la seua emissió, bé siga per part de la mateixa ATMV, les xarxes de venda o dels clients en utilitzar una màquina d'autovenda o per sol·licitar verbalment de manera confusa o pel nom comercial equivocat a l'expenedor el títol que realment es desitja adquirir.  
Es podrà anul·lar un títol de transport sempre que no s'haja validat o no haja caducat en els 15 minuts posteriors a la seua càrrega o recàrrega. Si es tracta d'un títol temporal o multiviatge, es considerarà que s'ha validat en el moment de la seua primera utilització.  
Si ja no és possible l'anul·lació en el punt de venda, però resulta necessària per qualsevol motiu raonable, es pot realitzar en el Centre d'Atenció al Client de l'ATMV situat en l'estació de metro de Colón o en els centres d'atenció al client d'FGV habilitats a aquest efecte, després d'analitzar els motius i amb el consentiment de la persona responsable de l'ATMV.  
La compra del títol «Senzill QR» no es podrà anul·lar excepte en el cas de fallada de l'aplicació mòbil. Per a sol·licitar l'anul·lació del títol s'haurà de posar en contacte amb l'empresa comercialitzadora de l'app PassGo, .  
3. Bescanvi  
3.1. Per canvi de tarifes  
És el canvi del títol en ús per un altre igual, quan l'ATMV modifica les seues tarifes. En aquest cas, es pot canviar el títol en ús per un altre igual, adaptat a la nova tarifa; el client pagarà el preu del títol nou complet, descomptant el valor del romanent calculat sobre la tarifa anterior.  
  
El bescanvi per canvi de tarifes pot realitzar-se en el Centre d'Atenció al Client de l'estació de metro de Colón i en els punts de venda físics i virtuals durant el període establit a aquest efecte en la comunicació de canvi de tarifes.  
En el procés del canvi de tarifes es distingeixen dos períodes:  
a) Període de «convivència de tarifes», en el qual es pot viatjar amb el títol de tarifa anterior o canviar-lo pel de nova tarifa. En aquest període, quan s'efectua una recàrrega el punt de venda aplica un bescanvi automàtic que actualitza el control de tarifa del títol.  
b) Període de «bescanvi obligatori», en el qual ja no es pot viatjar amb el títol de tarifa anterior, encara que sí que es pot canviar aquest pel títol nou. Finalitzat el segon període, ja no es pot canviar el títol per canvi de tarifes i es perd el títol per caducitat de la tarifa.  
  
Ambdós períodes es definiran en la resolució de l'Autoritat de Transport Metropolità de València per la qual s'aproven noves tarifes.  
3.2. Per canvi de títol  
3.2.1. És el canvi del títol en ús per un altre complet i de més categoria que l'anterior. Es descomptarà de l'import a pagar el valor del romanent (viatges o duració) calculat sobre la tarifa del títol a canviar.  
  
La categoria dels títols, de major a menor, és la següent:  
1r. Títol temporal (SUMA Mensual, SUMA mensual Jove…)  
2n. Títol multiviatge (SUMA 10…)  
Al seu torn, un títol es considera superior a un altre de la mateixa categoria quan el seu àmbit zonal siga major.  
3.2.2. Existeix la possibilitat de canviar el títol en ús a un altre de categoria inferior sense opció de bescanvi, és a dir, perdent el valor del romanent del títol en ús.  
3.2.3. El bescanvi per canvi de títol pot realitzar-se en el punt d'Atenció al Client de l'estació de metro de Colón i en tots els punts de les xarxes de venda físiques i virtuals.  
  
  
CAPÍTOL III  
Drets i obligacions dels clients   
amb títols propietat de l'ATMV  
  
Article 9. Drets dels clients  
Els clients tenen dret a:  
1. Ser informats de les característiques i condicions dels títols propietat de l'ATMV i tindre la possibilitat de carregar-los en les oficines d'atenció al client de l'ATMV i en els punts de venda de la resta de xarxes externes.  
2. Rebre un tracte correcte pel personal d'atenció al client de l'ATMV i de les xarxes de venda externes i ser atesos en les seues peticions d'ajuda i d'informació.  
3. Formular qualsevol reclamació personalment en els centres d'atenció al client de l'ATMV mitjançant el llibre de reclamacions o per altres vies que s'habiliten a aquest efecte. Proposar, per les mateixes vies, els suggeriments que plantegen millores en el servei i agraïments pel servei o el tracte rebut.  
4. Utilitzar els serveis de transport en el cas que siguen portadors d'un títol vàlid.  
  
Article 10. Obligacions dels usuaris  
Els usuaris tenen els mateixos drets i obligacions que els usuaris dels títols propis de l'operador en la manera de transport que corresponga. En tot cas, els usuaris hauran de:  
1. Anar proveïts del títol de transport vigent degudament validat abans de començar el viatge i conservar-lo fins que abandonen les instal·lacions de l'operador. En el cas del títol «SUMA Senzill QR» i fins a la instal·lació de validadores capaces de llegir QR a bord dels autobusos de MetroBus, els usuaris estaran obligats a activar el títol en l'aplicació mòbil E-Mobil-ity abans de pujar a l'autobús i hauran de mostrar el codi QR generat a la persona conductora perquè verifique la seua validesa.  
2. Efectuar el pagament del títol de transport o qualsevol altra operació en moneda de curs legal, targeta bancària o per un altre mitjà que l'ATMV autoritze. L'ATMV exposarà les condicions del pagament en el punt de venda.  
3. Cerciorar-se, en el moment de la seua adquisició, que el títol adquirit és l'adequat i que el canvi rebut és el correcte. En cas d'error en l'adquisició del títol o en el canvi rebut en una màquina d'autovenda, el client podrà traslladar-se al centre d'atenció al client per a reclamar consultar al personal, si escau, la seua devolució o compensació equivalent. Si l'error de títol es produeix en un punt de venda assistit per un expenedor, el client pot sol·licitar l'anul·lació del títol erroni en els 15 minuts posteriors a la compra, sempre que no l'haja utilitzat. Enfront d'un error de canvi, se sol·licitarà l'esmena a l'operari de punt de venda que haja comés aquest error. En el cas del títol «Senzill QR», l'usuari haurà de comprovar durant la compra que l'origen i destinació seleccionada són correctes. No procedirà la devolució de l'import en cas d'equivocació perquè el procés de compra inclou diferents pantalles en les quals l'usuari pot verificar i comprovar el títol que està adquirint.  
  
4. Presentar el seu títol de transport, i també els documents que identifiquen al titular d'un suport personalitzat, a requeriment del personal dels operadors. Es considerarà que una persona està desproveïda de títol de transport quan:  
a) No exhibisca un títol de transport degudament validat, aquest no complisca les seues condicions de validesa o existisca la certesa que no ha sigut carregat o recarregat en un punt de venda autoritzat per l'ATMV (frau).  
b) El suport o el títol de transport tinga un contingut il·legible totalment o parcialment, presente esmenes, ratllades o haja caducat.  
c) Utilitze un suport personalitzat que pertanga a un altre titular o contravinga les seues condicions d'ús.  
La utilització del servei de transport sense títol vàlid comportarà la iniciació del procediment sancionador que siga aplicable, sense perjudici d'acudir als tribunals quan corresponga i possible aplicació d'indemnitzacions per part de l'operador d'acord amb les seues normes d'ús.  
  
Amb caràcter concurrent, l'operador remetrà a l'ATMV, amb la periodicitat i en el format que s'establisca, una relació de les targetes personalitzades utilitzades fraudulentament, a l'efecte que si l'ATMV acredita reincidència superior a tres vegades, es reserve el dret de denegar l'emissió de noves targetes personalitzades a aquest titular.  
5. Atendre les indicacions que realitze el personal dels operadors per a una correcta prestació del servei, les contingudes en els cartells d'estacions i vehicles i les impartides a través de la megafonia i els teleindicadors.  
6. Comportar-se de manera responsable i correcta amb el personal dels operadors i de l'ATMV i amb la resta de clients.  
7. Respectar aquestes restriccions i prohibicions pròpies dels operadors.  
  
Article 11. Obligacions de l'ATMV en l'atenció i informació al client  
  
Les obligacions que adquireix l'ATMV són les següents:  
1. Disposar de punts d'adquisició i recàrrega en el Centre d'Atenció al Client de l'ATMV situat en l'estació de metro de Colón.  
2. Facilitar als clients la presentació i tramitació de suggeriments i reclamacions.  
3. Exposar als clients tota la informació relativa a les característiques i condicions d'utilització dels títols propietat de l'ATMV.  
4. Posar a la disposició del client tota la informació relativa a l'organisme, tarifes, etc., en la pàgina web, .  
  
Article 12. Obligacions dels operadors en relació amb els usuaris de títols propietat de l'ATMV  
El personal dels operadors tindrà l'obligació de conéixer les condicions d'utilització dels títols propietat de l'ATMV.  
  
Article 13. Entrada en vigor  
Aquesta resolució produirà efectes des de la seua signatura i serà objecte de publicació en el Diari Oficial de la Generalitat Valenciana, sense perjudici que quede condicionada a l'entrada en vigor de la resolució de la presidenta del Consell d'Administració de l'ATMV per la qual s'aproven les tarifes i títols de transport de coordinació o d'integració i d'altres títols propietat de la Autoritat de Transport Metropolità de València que derogue la Resolució de 25 de gener de 2022 (DOGV núm. 9266, de 28.01.2022), del Consell d'Administració de la Autoritat de Transport Metropolità, de València, per la qual s'aproven les tarifes i títols de transport de coordinació o d'integració i d'altres títols propietat de la Autoritat de Transport Metropolità de València.  
  
  
Article 14. Pèrdua d'efectes  
Queda sense efecte la Resolució de 25 de gener de 2022 (DOGV núm. 9266, de 28.01.2022), del Consell d'Administració de la Autoritat de Transport Metropolità de València, per la qual s'aproven les normes d'obtenció i utilització dels títols de coordinació o d'integració propietat de la Autoritat de Transport Metropolità de València.  
Contra aquesta resolució, que posa fi a la via administrativa, de conformitat amb el que es disposa en l'article 114.c de la Llei 39/2015, d'1 d'octubre, del procediment administratiu comú de les administracions públiques, les persones interessades podran interposar els recursos següents:  
a) Potestativament, recurs de reposició davant el Consell d'Administració de l'ATMV en el termini d'un mes a comptar de l'endemà de la publicació d'aquesta resolució, de conformitat amb el que s'estableix en els articles 112, 123 i 124 de la Llei 39/2015, d'1 d'octubre, del procediment administratiu de les administracions públiques, i l'article 22.3 del Decret 81/2017, de 23 de juny, del Consell, pel qual s'aprova el Reglament de l'Autoritat de Transport Metropolità de València.  
  
b) Directament, recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos comptats a partir de l'endemà de la notificació d'aquesta resolució, de conformitat amb el que es disposa en els articles 8, 14 i 46 de la Llei 29/1998, de 13 de juliol, reguladora de la jurisdicció contenciosa administrativa.  
  
València, 2 de març de 2023.- La presidenta del Consell d'Administració de l'Autoritat de Transport Metropolità de València: Rebeca Torró Soler.